སྐུ་ངོ་རྒྱལ་ལོ་དོན་གྲུབ་ཀྱིས་བོད་གཞུང་ལ་ཕུལ་བའི་གལ་ཆེའི་གསུང་འཕྲིན་ཁག་སྟེ།རྒྱ་གར་གཞུང་གི་གསུང་འཕྲིན་རྣམས་རེ་ཆར་ཌི་སོན་གྱིས་བོད་གཞུང་ལ་མ་ཕུལ་བ་དེས།རྒྱ་གར་གཞུང་ལ་བོད་གཞུང་གིས་རོགས་རམ་དགོས་མིན་གྱི་ལན་གང་ཡང་མ་འབྱོར་བ་ཙམ་དུ་མ་ཟད།ནེཧ་རུའི་སློབ་སྟོན་རྣམས་བོད་གཞུང་ལ་འབྱོར་ན་དེར་བསྟུན་གྱིས་འབད་བརྩོན་གནང་སྲིད་ཀྱང་དེ་བྱུང་མེད་པ་དང་།གལ་ཏེ་བོད་ལ་རྒྱ་གར་གཞུང་གི་རོགས་རམ་དགོས་པའི་དབང་དུ་བྱས་ཀྱང་རོགས་རམ་ཐོབ་ཐུབ་མེད།དེ་ལ་དཔགས་ན།ཨ་རིའི་གཞུང་དང་རྒྱ་ནག་དམར་ཤོག་གི་གསུང་འཕྲིན་དག་ཀྱང་རེ་ཆར་ཌི་སོན་གྱིས་བཀག་སྟེ་བོད་གཞུང་ལ་དུས་ཐོག་འབྱོར་མེད་ཚོད་རེད།རེ་ཆར་ཌི་སོན་གྱིས་དེ་ལྟར་བྱེད་དོན་ནི།གོང་གསལ་ལྟར་ཁོ་པས་བོད་ཀྱི་ལམ་ལུགས་ནི་ཕུལ་དུ་བྱུང་བ་ཞིག་ཡིན་པས་བསྒྱུར་བཅོས་གང་ཡང་གཏོང་མི་དགོས་པར་འདོད་པ་དང་།དེའང་བོད་དང་རྒྱལ་ཁབ་གཞན་དབར་འབྲེལ་ལམ་འབྱུང་དུ་མི་འཇུག་པར་བོད་ཁེར་རྐྱང་དུ་འཇོག་འདོད་ཀྱི་དབྱིན་ཇིའི་སྲིད་ཇུས་དེ་དང་འབྲེལ་བ་ཡོད་པ་ཞིག་ཡིན་སྲིད།བོད་ཛ་དྲག་གི་གནས་ལ་གྱར་བའི་སྐབས་སུ་གལ་ཆེའི་གསུང་འཕྲིན་རྣམས་བོད་གཞུང་ལ་མ་ཕུལ་བར་བཀག་པའམ།ཕུལ་ནའང་ལན་མ་གནང་བ་དེས་བོད་ཀྱི་སྤྱི་དོན་ལ་གནོད་ཚབས་ཆེན་པོ་ཐེབས་ཡོད་པ་ནི་སྨོས་ཅི་དགོས་ཏེ།ལེའུ་བཅུ་པའི་ནང་།གལ་ཏེ་བོད་གཞུང་གིས་ནེཧ་རུ་དང་ཨ་རིའི་གོ་བསྐོན་གསུང་འཕྲིན་རྣམས་དང་།ཐ་ན་དམར་ཤོག་གིས་གྲོས་འགོ་བཏོན་པ་བཅས་ལ་བཀའ་ལན་ཚུལ་བཞིན་དུ་གནང་ཡོད་ན་གྲུབ་འབྲས་ཆེན་པོ་མ་བྱུང་ཡང་།མ་མཐར་ཡང་ད་ལྟའི་གནས་སྟངས་འདི་ལས་ཡག་ཙམ་ཞིག་ང་ཚོར་བྱུང་ཡོད་པར་ངས་ད་དུང་ཡང་ཡིད་ཆེས་བྱེད་བཞིན་ཡོད།ཅེས་གསུངས།འོན་ཀྱང་དེ་ལྟར་མ་བྱུང་བ་འདིའི་སྐྱོན་གྱི་རྩ་བའང་སྐབས་དེའི་བཀའ་ཤག་གི་ཤེས་འཇོན་གྱིས་མ་འདངས་པ་ཙམ་དུ་མ་ཟད་དབྱིན་ཇི་རེ་ཆར་ཌི་སོན་གྱི་གཡོ་འཕྲུལ་ལའང་ཐུག་ཡོད་པ་ནི་གོང་དུ་དྲངས་མ་ཐག་པའི་གསུང་ཚིག་དེ་དག་གིས་གསལ་པོར་ཤེས་ཐུབ།